Þingræður haldnar á Alþingi Íslendinga



Herra forseti. Fjh.- og viðskn. hefur haft til meðferðar frv. til l. um Stofnlánadeild verslunarfyrirtækja og hefur skilað nál. á þskj. 150. Hér er um það að ræða að heimila þessum lánasjóði að lána til allt að 25 ára. Sú eina breyting, sem hér er gert ráð fyrir, er að lengja þessa heimild úr 12 árum í 25 ár. Fjh.- og viðskn. leggur einróma til að frv. þetta verði samþykkt.



Herra forseti. Fjh.- og viðskn. hefur einnig fjallað um frv. um Stofnlánadeild samvinnufélaga, sem er sama eðlis, og skilar nál. á þskj. 151. Nefndin leggur eindregið til, með sömu rökum og áður greindi, að frv. þetta verði samþykkt.



Herra forseti. Hér er um að ræða brtt. sem kom fram eftir að nefnd lauk störfum, og má segja að það hafi einnig gerst á s. l..ári. Sérstakt tímabundið vörugjald hefur verið til athugunar hjá fjmrn. og er enn, - ekki aðeins varðandi breytingar á gjaldi á þennan vöruflokk, heldur kemur inn í þá athugun hvort ekki sé rétt að breyta vörugjaldi á öðrum vörutegundum. Það er ekki fengin niðurstaða í því máli. Ég vildi aðeins nefna það hér, en vegna þess, sem ég áður hef sagt, og af þessum orsökum segi ég nei.



Herra forseti. Það má vera að stuðningsmönnum þessarar ríkisstj. þyki gott að sofa á þessu máli enn um hríð í nefnd, en fyrir því að háfa tollskrárnúmer á hljómplötum eru hvorki fjárhagsleg rök né menningarleg og fyrir því segi ég já.



Herra forseti. Það er að sjálfsögðu hreinn fyrirsláttur þegar menn bera fyrir sig að geta ekki tekið ákveðna afstöðu til tillagna sem hér eru fluttar í einu og öllu samkv. þingsköpum, og ættu þm. að kynna sér þær áður en þau orð eru viðhöfð þegar afstaða er tekin til mála í atkvgr. Afstaða mín er ekki bundin af mennta- eða listahroka. Ég styð þetta mál, sem hefur verið hér til umr. nokkuð lengi, og segi já.



Herra forseti. Það má til sanns vegar færa að gjöld á innfluttar hljómplötur, vörugjöld og tollar, séu óeðlilega há. Þetta sjónarmið hefur m. a. komið fram í mínum flokki og á þar miklu fylgi að fagna. En það má vissulega benda á, að heildarinnflutningsgjöld á mörgum vörutegundum eru allt of há. T. d. má nefna algeng heimilistæki og búsáhöld og margt fleira sem ekki getur talist til sérstakra lúxusvara. Ég held að óhjákvæmilegt sé að stefna að því, að þessi háu gjöld verði lækkuð, en hitt er augljóst, að þarna er um verulega fjármuni að ræða og verður ekki auðvelt að leggja þessi gjöld niður öðruvísi en til þess sé hugsað að afla annarra tekna í staðinn eða að lækka útgjöld ríkisins með öðrum hætti. Það er auðvitað algert ábyrgðarleysi að koma með till. um stórfellda lækkun á ríkisútgjöldum án þess að einhver grein sé gerð fyrir því, hvernig á að afla tekna í staðinn eða hvað á að skera niður í staðinn. Ég tek undir það, sem kom fram hjá hv. þm. Halldóri Ásgrímssyni, að þessi mál hafa verið til athugunar. Það er sérstök nefnd að vinna að jöfnun á innflutningsgjöldum, og ég vænti þess, að árangur verði að því starfi innan tíðar. En meðan niðurstaða liggur ekki fyrir af þeirra athugun er algerlega ótímabært að taka þennan sérstaka vöruflokk út úr án þess að aflað sé þá annarra tekna á móti eða einhver frekari grein gerð fyrir hvernig á að fylla það skarð sem þarna myndast. Því segi ég nei.



Herra forseti. Ég lýsi aðdáun minni á þeirri endurhæfingu sem hæstv. ráðh. hefur orðið aðnjótandi í fjmrn. í sambandi við afstöðu til fjármála og efnahagsmála almennt. Engu að síður held ég að þetta litla mál skipti ekki ríkissjóð sköpum og segi því já.



Herra forseti. Ég hef frá upphafi verið andvígur vörugjaldi og tel það mjög óréttlátt. Í ljósi þeirrar yfirlýsingar hæstv. fjmrh. áðan, að vörugjald á hinum ýmsu vörutegundum sé allt of hátt og þurfi að lækka og afnema, segi ég nei.